ଦାଦାବଟି ମାଗି ଦାଦା ଗିରଫ : ଦୁଇ ଦିନରେ ହାଜତରେ ୧୫, ଅଧିକ ଆକ୍ସନ ପାଇଁ ହେଲ୍ପ ଲାଇନ୍ ନମ୍ବର ଜାରି କରିବ କମିଶନରେଟ୍ ପୋଲିସ - Prameya News7\nଦାଦାବଟି ମାଗି ଦାଦା ଗିରଫ : ଦୁଇ ଦିନରେ ହାଜତରେ ୧୫, ଅଧିକ ଆକ୍ସନ ପାଇଁ ହେଲ୍ପ ଲାଇନ୍ ନମ୍ବର ଜାରି କରିବ କମିଶନରେଟ୍ ପୋଲିସ\n19/10/2020 at 12:51 PM\nଭୁବନେଶ୍ୱର ୧୯।୧୦ଃ ଲୋକାଲ ଦାଦାଙ୍କୁ ଆଉ ମାଫ୍ ନାହିଁ । ଆକ୍ସନରେ 'ଆଣ୍ଟି-ଏକ୍ସଟର୍ସନ୍ ଟାସ୍କ ଫୋର୍ସ' । ଟୁଇନ୍ସିଟିରେ ଦୁଇଦିନ ହେଲା ଏମିତି କିଛି ଦୃଶ୍ୟ ଦେଖିବାକୁ ମିଳୁଛି । 'ଦାଦାବଟିକୁ ନା' ନାମକ ଏକ ଅଭିଯାନର ଆରମ୍ଭ କରିଛି କମିଶନରେଟ୍ ପୋଲିସ । ଏହି ଅଭିଯାନ ଦ୍ୱାରା ବଟି ଆଦାୟ କରୁଥିବା ଲୋକାଲ ଦାଦାମାନଙ୍କୁ ସାବାଡ଼ କରିବା ପାଇଁ ଏହି ଅଭିଯାନର ଆରମ୍ଭ କରାଯାଇଛି । ପ୍ରଥମ ଦିନରେ ୧୩ ଜଣଙ୍କ ପରେ ଦ୍ବିତୀୟ ଦିନରେ ୪ ଜଣ ଲୋକାଲ ଦାଦା ଏବେ ପୁଲିସ ପଞ୍ଝାରେ ପଡିଛନ୍ତି । ଭୁବନେଶ୍ୱର ସହରାଞ୍ଚଳ ଜିଲ୍ଲା ପୁଲିସ (ୟୁପିଡି)ର ବିଭିନ୍ନ ଥାନା ଅଞ୍ଚଳରୁ ୪ଜଣଙ୍କୁ ଗିରଫ କରାଯାଇଥିବା ଡିସିପି ସୂଚନା ଦେଇଛନ୍ତି ।\nଖବର ଅନୁଯାୟୀ, ଖଣ୍ଡଗିରି ଥାନା ପୁଲିସ୍ ବରମୁଣ୍ଡା ଅଞ୍ଚଳର ବାପି ମଙ୍ଗରାଜକୁ ଗିରଫ କରିଛି। ବାପିଙ୍କ ନାଁ ପୂର୍ବରୁ ଖଣ୍ଡଗିରି ଥାନାରେ ଏକାଧିକ ଅପରାଧିକ ମାମଲା ରହିଛ । ସେ ଜାଗମରା ଛକରେ ଥିବା ଏକ ବ୍ୟବସାୟିକ ପ୍ରତିଷ୍ଠାନରୁ ଦଶହରା ପୂଜା ବାବଦକୁ ବଟି ମାଗୁଥିବା ନେଇ ଅଭିଯୋଗ ହୋଇଥିଲା । ଅଭିଯୋଗ ଆଧାରରେ ପୁଲିସ ତାଙ୍କୁ ଘରୁ ଉଠାଇ ଆଣିଛି । ସେହିପରି ଶନିବାର ବରମୁଣ୍ଡା ବସ୍ଷ୍ଟାଣ୍ଡରେ ଦାଦାବଟି ଆଦାୟ କରୁଥିବା ୪ଜଣଙ୍କୁ ଗିରଫ କରାଯାଇଥିଲା । ମୋଟ ଦୁଇଦିନରେ ୧୫ରୁ ଦାଦାଙ୍କୁ ପୁଲିସ ହାଜତରେ ପୁରାଇ ସାରିଲାଣି ।\nସେହିପରି ଚନ୍ଦ୍ରଶେଖରପୁର ଥାନା ପୁଲିସ ମୈତ୍ରୀବିହାରରୁ ରମେଶ କୁମାର ପାତ୍ରଙ୍କୁ ଗିରଫ କରିଛି । ମୈତ୍ରୀବିହାରର ଏକ ରେଷ୍ଟୁରାଣ୍ଟ ମାଲିକଙ୍କୁ ସେ ବଟି ମାଗିବା ସହ ମାରଧର କରିଥିବା ନେଇ ଅଭିଯୋଗ ହୋଇଥିଲା । ରମେଶଙ୍କୁ କୋର୍ଟଚାଲାଣ କରାଯିବ । ଜଟଣୀ ଥାନା ପୁଲିସ ଉକ୍ତ ଅଞ୍ଚଳରେ ବାପି ଓରଫ୍ ସ୍ମୃତିରଞ୍ଜନ ସାମନ୍ତଙ୍କୁ ଗିରଫ କରିଛି । ଜଟଣୀ ଓ ଏହାର ଉପକଣ୍ଠରେ ନିର୍ମାଣଧୀନ ଆପାର୍ଟମେଣ୍ଟ ଓ ବିଲ୍ଡିଂର ମାଲିକଙ୍କୁ ଦାଦାବଟି ମାଗୁଥିବା ନେଇ ବାପି ନାଁରେ ଥାନାରେ ଏକାଧିକ ଅଭିଯୋଗ ରହିଛି । ଗତବର୍ଷ ଡିସେମ୍ବର ୧୯ ତାରିଖରେ ହୋଇଥିବା ଅଭିଯୋଗ ଆଧାରରେ ତାଙ୍କୁ ଗିରଫ କରାଯାଇ କୋର୍ଟଚାଲାଣ କରାଯାଇଛି ।\nସେହିପରି କମିଶନରେଟ୍ ପୁଲିସ ପକ୍ଷରୁ ଏନେଇ ଏକ ହେଲ୍ପ ଲାଇନ୍ ନମ୍ବର ଜାରି ହେବ । ଲୋକାଲ ଦାଦାଙ୍କ ଶିକାର ହେଉଥିବା ନିରୀହ ଜନତା ଏହା ଜରିଆରେ ଅଭିଯୋଗ କରିବାକୁ ପୁଲିସ କମିଶନର ଡ. ସୁଧାଂଶୁ ଷଡ଼ଙ୍ଗୀ ଅନୁରୋଧ କରିଛନ୍ତି। ତେଣୁ ଆଗକୁ ଅଭିଯୋଗ ବଢ଼ିବା ସହ ପୁଲିସର ଆକ୍ସନ ବି ବଢ଼ିବ ବୋଲି ଆଶା ରହିଛି ।\nକାହିଁକି ଉଠିଲା 'ଦାଦାବଟି' ବିରୋଧୀ ଅଭିଯାନ ?\n'ଦାଦାବଟିକୁ ନା' ଏହି ଅଭିଯାନ ପଛରେ ପଟିଆ ଅଞ୍ଚଳରେ ଜଣେ ଅବସରପ୍ରାପ୍ତ ସରକାରୀ ଚାକିରିଆଙ୍କ ଦୁଃଖ କାହାଣୀ ରହିଛି । ସାଢ଼େ ୩ ବର୍ଷ ତଳେ ସେ ପଟିଆ ଅଞ୍ଚଳରେ ଏକ ଜମି କିଣିଥିଲେ । ସେଠାରେ ବିଲ୍ଡିଂ ବନାଇବା ବେଳେ ଲୋକାଲ ଦାଦାଙ୍କ ଆକ୍ରୋଶର ଶିକାର ହୋଇଥିଲେ । ସମ୍ପୃକ୍ତ ଅସାମାଜିକ ବ୍ୟକ୍ତି ଜଣକ ତାଙ୍କଠାରୁ ବାଲି, ଗୋଡି, ସିମେଣ୍ଟ କିଣିବାକୁ ଧମକ ଦେଇଥିଲା । ଏମିତିକି ଏଠାରେ ଘର କରିବାକୁ ହେଲେ, ମାସିକିଆ ବଟି ଦେବାକୁ ପଡିବ ବୋଲି ଶୁଣାଇଥିଲା । ଏନେଇ ବୃଦ୍ଧଜଣକ ଇନ୍ଫୋସିଟି ଥାନାରେ ଅନେକ ଥର ଅଭିଯୋଗ କରିଥିଲେ । ଡିସିପି ଓ ସିପିଙ୍କ ଅଫିସକୁ ଏକାଧିକ ଥର ଦୌଡିଥିଲେ । ୟା ଭିତରେ ୩ ବର୍ଷ ବିତିଗଲା । କିନ୍ତୁ କିଛି ସୁଫଳ ମିଳିଲାନି ।\nଗତମାସରେ ସମ୍ପୃକ୍ତ ବୃଦ୍ଧଜଣକ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କୁ ଘଟଣା ସମ୍ପର୍କରେ ଅଭିଯୋଗ କରିଥିଲେ । ମୁଖ୍ୟମନ୍ତ୍ରୀଙ୍କ ଦୃଷ୍ଟିଗୋଚର ହେବା ପରେ ତୁରନ୍ତ ଏଭଳି ଅସାମାଜିକଙ୍କ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ନେବାକୁ ନିର୍ଦ୍ଦେଶ ଦେଇଥିଲେ । ମୁଖ୍ୟମନ୍ତ୍ରୀଙ୍କ ଦପ୍ତରରୁ ପୁଲିସ ବାହିନୀକୁ ଏମିତି ନିର୍ଦ୍ଦେଶ ବି ମିଳିଛି, ଯଦି ଏଭଳି ଅଭିଯୋଗ କୌଣସି ରାଜନୈତିକ ଦଳର ନେତା, ପୂର୍ବତନ କର୍ପୋରେଟର, ବିଧାୟକ କିମ୍ବା ମନ୍ତ୍ରୀ ବିରୋଧରେ ଆସୁଛି । ସେମାନଙ୍କ ବିରୋଧରେ ମଧ୍ୟ ଆକ୍ସନ ନିଅ ।\nସରକାରଙ୍କ ନିର୍ଦ୍ଦେଶ ପରେ ଦାଦାବଟି ରୋକିବାକୁ କମିଶନରେଟ୍ ପୁଲିସ ଜୋର୍ ଲଗାଇଛି । ବିଶେଷ କରି ଟୁଇନ୍ ସିଟିରେ ଦାଦାବଟି ବଢ଼ୁଥିବା ନେଇ ଅଭିଯୋଗ ହେଉଥିଲା । ଏହି ସୂଚନା ଆଧାରରେ ଚୋରି ଓ ବଟି ଆଦାୟ ରୋକିବାକୁ ତିଆରି ହୋଇଛି ବ୍ଲୁ-ପ୍ରିଣ୍ଟ । ଅସାମାଜିକ, ଖଣି ଓ ଜମି ମାଫିଆଙ୍କ ସହ ଲୋକାଲ୍ ଦାଦାଙ୍କ ତାଲିକା ପ୍ରସ୍ତୁତ ଚାଲିଛି । ଦୁଇ ଶହରୁ ଅଧିକ ଅସାମାଜିକଙ୍କୁ ଚିହ୍ନଟ କରାଯାଇଥିବା ଜଣେ ବରିଷ୍ଠ ପୁଲିସ ଅଧିକାରୀ ସୂଚନା ଦେଇଛନ୍ତି ।\nକମିଶନରେଟ ପୁଲିସର "ଦାଦାବଟିକୁ ନା' ଅଭିଯାନକୁ ଭୁବନେଶ୍ୱରର ବିଭିନ୍ନ ପୂଜା କମିଟିର କର୍ମକର୍ତ୍ତା ସ୍ୱାଗତ କରିଛନ୍ତି ।
